Unsen vruntliken grot myt begerunge alles gudes thovorne gescreven. Ersamen, leven heren unde besundergen guden vrundes. Juwer ersamer wysheyt doen wy witlik, also wy jw er geschreven hebben umme den mysdeder Herman Smyt, de unse stat vorbrant hevet unde [de] hilge kerke bestolen hevet, des hebben vor uns, [dem stole] des ganczen sittenden rades, gewesen vj besetene, unberuchtigede, bedderve mannes, unse medeborgers, unde hebben dat vul tuget unde wargemaket unde myt utgestreckeden armen unde myt upgerichten vingeren gestavedes edes lifliken to den hylgen ge[s]woren na unser stat rechticheyt utwysunge, dat de vorschrevene Herman Smyt is ein overtuget unde ein ove[r]wunnen mysdeder unde to enem rechten deve der hilgen kerken [worden] myt allem rechte. Worumme bidde wy juwe ersamege wysheyt, dat gy deme ergenomeden Herman recht laten scheen na synem vordenste, welk wy altiit gerne vorschulden willen myt allen gude. Nu siit Gode bevolen to ewygen thiiden. Bedet to uns also to juwen guden vrunden. Geschreven under unser stat ingesegel, des sundages na des hilgen cruces dage. Borgermesteren unde radmanne tho Abo. Adress: Den ersamen, vorzichtigen mannen, heren borgermesteren unde radmanne to Revele, unsen leven vrunden, kome desse breff mit werdycheit.